Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 96/15/5507	Námestovo, 16.4.2015
EEČ : 2-41-45-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Námestovo
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
    
pre prečin zanedbania povinnej výživy podľa § 207 ods. 1, ods. 3 písm. b)  Trestného zákona, ktorého sa dopustil na tom skutkovom základe, že ako rodič v XXXXX a všade tam kde sa zdržiaval, napriek zákonom stanovenej povinnosti vyživovať svoje deti, ktorá mu ako rodičovi vyplýva priamo zo Zákona o rodine č. 36/2005 v platnom znení, v období od 01.07.2009 do 28.02.2015, si ako rodič neplnil riadne a včas svoju vyživovaciu povinnosť, ktorej rozsah a spôsob plnenia bol určený rozsudkom Okresného súdu v Dolnom Kubíne spis. zn. 9C 354/99 zo dňa 29. 11. 1999 právoplatným dňa 17.01.2000 voči synovi XXXXX nar. 02.01.1995 sumou 300,-SK /9,96,-€/ mesačne vždy do 10. dňa v mesiaci vopred k rukám matky XXXXX, nar. XXXXX, počnúc od právoplatnosti uvedeného rozsudku, svoju vyživovaciu povinnosť si voči svojmu synovi neplnil ani v minimálnej výške, okrem mesiacov september, október, november, december 2009 kedy zaplatil sumu po 10,-€ a mesiacov január a apríl 2010 kedy zaplatil po 5,-€, pričom počas zimných mesiacov je evidovaný ako uchádzač o zamestnanie na úrade práce, inak v období od mája do septembra od roku 2009 do súčasnej doby pracuje na salaši v Čimhovej z čoho má príjem, čím mu vznikol dlh na výživnom vo výške 627,40,-€ voči synovi a takto koná po dlhšiu dobu.

lebo zanikla trestnosť činu

Odôvodnenie:
Uznesením vyšetrovateľa PZ Okresného riaditeľstva PZ Dolný Kubín, odbor kriminálnej polície, pod ČVS: ORP-35/1-VYS-DK-2015 zo dňa 13.02.2012 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX, nar. XXXXX, pre prečin zanedbania povinnej výživy podľa § 207 odsek 1, odsek 3 písm. b) Trestného zákona, na tom skutkovom základe, ako je uvedené vo výrokovej časti uznesenia povereného príslušníka PZ. 

Obvinený XXXXX sa vo výpovedi nechcel vyjadriť k okolnostiam neplatenia výživného, pričom vo svojej výpovedi sa ku skutku priznal a uviedol, že dlžné výživné už uhradil a to dňa 12.03.2015 v sume 600 Eur a dňa 31.03.2015 v sume 28 Eur.  
Svedkyňa XXXXX vo výpovedi sa vyjadrila k obdobiu, počas ktorého jej nebolo uhrádzané výživné na maloleté dieťa, za obdobie od 01.07.2009 do 28.02.2015 XXXXX platil výživné nepravidelne a vznikol mu tak na výživnom dlh vo výške 627,40 Eur. Dňa 12.03.2015 vyplatil  sumu na výživné vo výške 600 Eur a dňa 31.03.2015 v sume 28 Eur. Ďalej uviedla, že jej synovi nikdy nič nechýbalo, čiže biedou ani núdzou netrpel počas neplnenia si vyživovacej povinnosti XXXXX.  
Podľa § 207 ods. 1, ods. 3 písm. b) Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného, závažnejším spôsobom konania.

Ďalej poukazujem na znenie ustanovenia § 86 písm. a/ Trestného zákona, podľa ktorého trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
 	Aby bolo možné aplikovať ustanovenie o účinnej ľútosti musí páchateľ uhradiť dlžné výživné za celé obdobie, pre ktoré orgány činné v trestnom konaní zisťujú jeho trestnú zodpovednosť (vymedzené žalovaným skutkom). Splnenie vyživovacej povinnosti je totiž dôležitejšie ako potrestanie páchateľa. (viď XXXXX súdu ČR R 21/2003).
Podľa ustanovenia § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu. 
Vzhľadom k tomu, že obvinený využil ustanovenie § 86 písm. a/ Trestného zákona a zameškané výživné v plnej výške uhradil, rozhodla som preto tak, ako je uvedené vo výroku tohto uznesenia a trestné stíhanie obvineného XXXXX som v zmysle § 215 odsek 1 písmeno h/ Trestného poriadku zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

XXXXX XXXXX
prokurátorka